
„CSERE-BERE FOGADOM” címmel élőszavas népmesemondó találkozót szervezünk 2026. október 21-én 14 órától, a Gárdonyi Zoltán Református Általános Iskola és Alapfokú Művészeti Iskolában  (4110 Biharkeresztes, Damjanich u. 21.).
Intézményünk szeretettel hívja és várja a környék református- és állami fenntartású általános iskoláinak mesélni szerető tanulóit élőszavas népmesemondó találkozójára, amelyet a Hagyományok Háza „Csere-bere fogadom” programjának keretében rendezünk meg. Találkozónkon szeretnénk teret adni a magyar népmesekincs gazdagságának, a mesemondás és mesehallgatás örömének, valamint a közösség összetartó erejének.
Nem szavalóversenyre hívunk!
Ez a találkozó egy kicsit más, mint a megszokott mesemondó- vagy prózamondó versenyek.
Nem a szóról szóra megtanult szöveget keressük.
A népmese évszázadokon át szájról szájra hagyományozódott: a mesélők megjegyezték a történetet, annak fordulatait, majd saját szavaikkal adták tovább. Azt szeretnénk, ha a gyermek ismerné, értené és szeretné a meséjét, majd saját szavaival, természetesen, a hallgatósághoz fordulva mesélné el. A cél nem a hibátlan szövegfelmondás, hanem az, hogy megszülessen a mese a mesélő és a hallgatóság között.
Kik jelentkezhetnek?
Az általános iskolák 1–8. évfolyamos tanulói, akik szeretnek beszélni, mesélni, örömmel állnak mások elé, és szívesen osztanak meg egy történetet a hallgatósággal.
Korcsoportok:
· 1–2. évfolyam
· 3–4. évfolyam
· 5–6. évfolyam
· 7–8. évfolyam
Milyen mesét várunk?
A résztvevők magyar népmesével készüljenek. Külön öröm számunkra, ha kevésbé ismert mesék és érdekes táji változatok is megszólalnak.
A mese kiválasztásakor kérjük, a pedagógusok figyeljenek arra, hogy:
· a választott történet valóban népmese legyen;
· a mese forrása pontosan megjelölhető legyen;
· lehetőség szerint hiteles gyűjtésből, mesekötetből válasszanak, és kerüljék az ismeretlen eredetű, erősen átdolgozott internetes szövegeket;
· a mese illeszkedjen a gyermek életkorához, személyiségéhez és érdeklődéséhez;
· a gyermek teljes mesét mondjon el, ne egy hosszabb történet kiragadott részletét;
· rövidebb szerepléshez inkább rövidebb cselekményű népmesét – például tréfás mesét, állatmesét vagy hazugságmesét – válasszanak.
A felkészítés során érdemes a gyermekkel először magát a történetet megismertetni: elmesélni, felolvasni, több változatát meghallgatni, és csak később találkozni a nyomtatott szöveggel. Így nagyobb eséllyel a történet rögzül, nem pedig egy szó szerint megtanult szöveg.
Hogyan meséljen a gyermek?
A mesemondás legyen minél természetesebb, felszabadultabb,  élő.
A mesélő:
· bátran teremtsen kapcsolatot a hallgatósággal;
· nézzen a közönségre, szóljon hozzájuk;
· akár kérdezhet is tőlük, „kiszólhat” a meséből;
· használhat természetes gesztusokat, mimikát, mozdulatokat;
· állva vagy ülve is mesélhet, ahogyan számára kényelmesebb;
· egy kisebb tévesztés vagy megtorpanás esetén nyugodtan javíthatja magát, és folytathatja a történetet.
Nem szükséges jelmez, díszlet vagy kellék. A mesélő alkalomhoz illő, számára természetes öltözékben érkezzen. A népviselet sem elvárás; akkor igazán hiteles, ha a gyermeknek valódi kapcsolata van vele.
Nyelvjárásban akkor meséljen, ha az számára természetes, saját családi vagy közösségi nyelvhasználatának része. A köznyelvi mesemondás ugyanolyan értékes és hiteles lehet.
A régies vagy tájnyelvi szavakat csak akkor használja, ha valóban érti is azok jelentését.
A mese és a hallgatóság
A hagyományos mesemondás közösségi élmény.
Ezért találkozónkon a hallgatóság sem pusztán csendes szemlélő: figyelhet, reagálhat, nevethet, válaszolhat a mesélő kérdéseire, és jelenlétével segítheti, bátoríthatja a mesemondót.
Szeretnénk, ha ezen a napon nem egy feszült „feleltetési helyzet” alakulna ki, hanem valódi mesélő közösség születne.
Értékelés
A találkozó célja nem pusztán a versengés, hanem a jó mesemondás örömének megélése, egymás meghallgatása és népmesekincsünk tovább éltetése.
A Hagyományok Háza szakmai ajánlását követve a hagyományos 1–2–3. helyezés helyett sávos minősítést alkalmazunk:
· aranysávos mesemondó
· ezüstsávos mesemondó
· bronzsávos mesemondó
Kiemelkedő teljesítmény esetén kiemelt aranysávos mesemondó cím is adható, valamint a zsűri különdíjakkal is elismerheti a produkciókat.

Jelentkezés
A találkozóra a mellékelt jelentkezési lap kitöltésével lehet, amit a gardonyirefi@gmail.com címre kérünk visszaküldeni!
Jelentkezési határidő: 2026. október 10.
[bookmark: _GoBack]Nevezési díj: 1.500 Ft/ fő
Egy iskolából korcsoportonként maximum 2 fő jelentkezését tudjuk fogadni.
A versenyt követően egy rövid szakmai megbeszélést tart a zsűri a felkészítő pedagógusoknak, a gyerekek számára pedig kézműves foglalkozást szervezünk.

Szeretettel várjuk a mesélő kedvű gyerekeket és felkészítőiket egy olyan napra, ahol nemcsak meséket hallgatunk – hanem együtt tovább is éltetjük a mesemondás hagyományát.

